Արարատ Մելքումյան

Արարատ Միքայելի Մելքումյան (), զինվորական, գեներալ-մայոր, Արցախյան պատերազմի մասնակից, Մարտունու շրջանի վարչակազմի նախկին ղեկավար (2019-2021), ԱՀ անվտանգության խորհրդի նախկին քարտուղար (2023 հունվարի 7-16), ԱՀ ազգային անվտանգության ծառայության տնօրեն։ Արցախի հերոս։

Կենսագրություն 
Արարատ Մելքումյանը ծնվել է 1973 թվականի փետրվարի 1-ին Մարտունու շրջանի Կարմիր Շուկա գյուղում։ Ընտանիքը բաղկացած է եղել վեց երեխայից։ Դպրոցն ավարտելուց հետո ընդունվել է Մոսկվայի իրավաբանական ինստիտուտի հեռակա բաժինը։ 1991 թվականին զորակոչվել է Խորհրդային բանակ։ Մեկ տարի անց վերադարձել է Մարտունի քաղաք և ընդգրկվել Կարմիր Շուկայի ինքնապաշտպանական ջոկատում։ Նրա հրամանատարներն են եղել Մոնթե Մելքոնյանն ու Մովսես Հակոբյանը։

Եղել է վաշտի հրամանատար, 1994 թվականին պարգևատրվել է Արցախի «Մարտական խաչ» 2-րդ աստիճանի շքանշանով։ 

Հետագայում ուսումը շարունակել է Մոսկվայի համազորային ակադեմիայում, որից հետո աշխատանքի անցել Արցախի պաշտպանության բանակի խոշոր զորամիավորումներից մեկում։

Եղել է Արցախի N զորամասի հրամանատար։

2016 թվականին իր ջոկատի հետ մասնակցել է Քառօրյա պատերազմին և պարգևատրվել Հայաստանի «Մարտական խաչ» 1-ին  աստիճանի շքանշանով։

2018 թվականի փետրվարին նշանակվել է ՀՀ ՊՆ 1-ին զորամիավորման հրամանատար։

2019 թվականի հուլիսից Մարտունու շրջանի վարչակազմի ղեկավարն է։

2021-2023 թվականներին զբաղեցրել է ԱՀ ազգային անվտանգության ծառայության տնօրենի առաջին տեղակալի պաշտոնը։

2023 թվականի հունվարի 7-ից 16-ը, զբաղեցրել է ԱՀ անվտանգության խորհրդի քարտուղարի պաշտոնը։

2023 թվականի հունվարի 16-ի ԱՀ նախագահի հրամանագրով նշանակվել է ԱՀ ազգային անվտանգության ծառայության տնօրեն։

2020 թվականի Հայ-ադրբեջանական պատերազմում Արցախի Հանրապետությանը մատուցած բացառիկ ծառայությունների համար Արցախի հանրապետության նախագահ Արայիկ Հարությունյանի կողմից Արարատ Միքայելի Մելքումյանին շնորհվել է «Արցախի հերոս» բարձրագույն կոչում։

Ունի գեներալ-մայորի զինվորական կոչում։

Ծանոթագրություններ

Արտաքին հղումներ 
hetq.am կայքում
Նվիրյալները. Արարատ Մելքումյան

Արցախի հերոսներ
Գեներալ-մայորներ